Þegar fór að hilla undir tilskipunina á fyrstu árum aldarinnar höfðu verið í umræðunni þau vandkvæði sem snerta það að eignast hnattræn gagnasett af allri jörðinni í formi staðfræðikorta og síðar með þekju gervitunglamynda . Sá aðili sem tók að sér að safna saman gögnunum vann á einum stað að samsetningunni . Ein af þeim tilraunum sem gerðar hafa verið í þessa veru er verkefnið OneGeology ( onegeology.org ) . Verkefnið miðaðist við að hægt væri að skoða tiltölulega einfalda framsetningu á jarðfræðikortum af jörðinni í mælikvarða nálægt 1 : 1 000 000 . Með því að skoða kortasjána sést hvernig mismunandi flekar af gögnum birtast eftir því sem þysjað er nær ákveðnum löndum . Af einhverjum ástæðum var Ísland ekki með í þessu verkefni , en líklega hefði ekki verið mikið mál að koma íslenskum gögnum inn í svo litlum mælikvarða . Reynt var á sama hátt að birta upplýsingar á svipuðum sviðum í verkefninu EGIP ( European Geothermal Information Platform ) , einu af gagnaverkefnum í ERA-NET Geothermal verkefninu , en það tókst ekki sem skyldi þar sem staðla um jarðhitagögn fyrir slíka framsetningu vantar og ekki hefur farið fram nein vinna við að útbúa þá á sama grunni og tæknilýsingar í öðrum málaflokkum tilskipunarinnar . Í einu verkefni til viðbótar , Thermo Map , sem unnið var m.a. með þátttöku ÍSOR , voru gögnin sett saman á einum stað erlendis og birt á vef . Ekki er vitað til að orðið hafi til eitt heildargagnasett sem dreift hafi verið til þátttökulandanna . Það er því ekki víst að vinnan og niðurstaða hennar skili sér í formi landfræðilegra gagnasetta til þátttakendanna í hinum ýmsu löndum . Þegar fjárveitingar þrýtur í slíkum verkefnum hefur á endanum verið slökkt á kortasjánni sem sýnt hefur gögnin og því er birtingarmynd vinnunnar þar með horfin fyrir fullt og allt . Það er þá hugsanlega ákveðið kæruleysi í gangi af hálfu aðila ( styrkveitendur / sjóðir ) , sem fjármagna slík verkefni sem unnin eru af fyrirtækjum og stofnunum hvar sem þau eru staðsett , því eignarhald samsettra gagnasetta er oft ekki á hreinu . Þá getur sá sem setti gögnin saman frá öllum hinum þátttakendunum gert tilkall til að vera sá sem á samsetta gagnasettið og þeir sem lögðu til einstaka hluta eigi ekki lengur aðkomu að eignarhaldinu .